b"\n_START_ARTICLE_\nCampionat d'escacs de Litu\xc3\xa0nia\n_START_PARAGRAPH_\nEl Campionat d'escacs de Litu\xc3\xa0nia \xc3\xa9s el campionat d'escacs celebrat per determinar el campi\xc3\xb3 nacional litu\xc3\xa0._NEWLINE_El primer campionat litu\xc3\xa0 (no oficial) se celebr\xc3\xa0 a Kaunas (capital temporal de Litu\xc3\xa0nia) el 1921. En el per\xc3\xadode entre 1922 i la II Guerra Mundial, el t\xc3\xadtol de campi\xc3\xb3 nacional s'assolia despr\xc3\xa9s d'un matx entre el campi\xc3\xb3 regnant i un aspirant, normalment el guanyador del Campionat de Kaunas. El primer campionat oficial de Litu\xc3\xa0nia se celebr\xc3\xa0 el 1929. L'any seg\xc3\xbcent, Litu\xc3\xa0nia va ingressar a la FIDE._NEWLINE_Quan Litu\xc3\xa0nia form\xc3\xa0 part de la Uni\xc3\xb3 Sovi\xc3\xa8tica (de juny de 1940 a juny de 1941 i de juliol de 1944 a mar\xc3\xa7 de 1990), jugadors d'altres rep\xc3\xbabliques sovi\xc3\xa8tiques foren de vegades convidats a prendre part al campionat de Litu\xc3\xa0nia. El 1951, per exemple, Ratmir Kh\xc3\xb3lmov va guanyar el campionat per davant d'una forta n\xc3\xb2mina de convidats com Andor Lilienthal, Tigran Petrossian, i Vladimir Simagin."